Broj: 711-I-697-P-114/22-04-19

Zagreb, 17. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Sare Grasic,** **odvjetničke vježbenice kod odvjetnika Lovre Zovka, za davanjem očitovanja Povjerenstva**, na 160. sjednici održanoj dana 17. veljače 2022.g. daje sljedeće

**OČITOVANJE**

1. **Sukladno članku 7. točki d.) ZSSI-a predsjednicima i članovima uprava trgovačkih društva u kojima Republika Hrvatska ima većinski udio te predsjednicima i članovima uprava u kojima većinski udio imaju jedinice lokalne/područne samouprave kao i predsjednicima i članovima trgovačkih društava kojima su većinski vlasnici trgovačka društva u kojima većinski udio ima Republika Hrvatska ili jedinica lokalne/područne samouprave, zabranjeno je pored plaće za obnašanje navedene dužnosti primiti** **dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove, kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.**
2. **Sukladno odredbama ZSSI-a nema zapreke da obveznici iz točke I. izreke prime naknadu troškova režija i najamnine (pokriće troškova stanovanja), troškova prijevoza od kuće do posla, naknadu za topli obrok, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao i troškove službenog mobitela i računala, jer se radi o isplatama stvarnih troškova koji su povezani s obnašanjem javne dužnosti ili jednokratnoj pomoći koju obveznici mogu primiti.**

Obrazloženje

Zahtjev za davanjem očitovanja Povjerenstva podnijela je Sara Grasic, odvjetnička vježbenica kod odvjetnika Lovre Zovka. U Povjerenstvu zahtjev je zaprimljen 15. veljače 2022. pod poslovnim brojem 711-U-3035-P-114/22-01-2, povodom kojeg se vodi predmet broj P-114/22.

Člankom 3. stavkom 1. podstavkom 39. i 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu ima Republika Hrvatska te ona u kojima jedinice lokalne i područne (regionalne) samouprave imaju većinski udio kao i ona u kojima su većinski vlasnici trgovačka društva u kojima većinski udio ima Republika Hrvatska ili jedinica lokalne/područne samouprave obveznici su ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica postavlja upit smatra li se pokriće troškova stanovanja članovima uprave u određenom mjesečnom iznosu, a u slučaju kada je mjesto prebivališta člana uprave različito od mjesta rada, dodatnom naknadom iz članka 7. d) ZSSI-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, obrazloženje iz navedene presude primjenjuje se u cijelosti na obveznike iz članka 3. ZSSI/21-a.

Stoga, predsjednik i članovi uprave trgovačkih društava u kojima Republika Hrvatska ili jedinice lokalne/područne samouprave imaju većinski udio kao i ona u kojima su većinski vlasnici trgovačka društva u kojima većinski udio ima Republika Hrvatska ili jedinica lokalne/područne samouprave, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Nadalje, navedeni obveznici ZSSI-a od tijela javne vlasti u kojem obnašaju dužnost mogu pored plaće primiti isplatu troškova prijevoza od kuće do posla, naknadu za topli obrok, troškove režija i najamnine (pokriće troškova stanovanja), pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao i troškove službenog mobitela i računala.

Naime, navedeni primici predstavljaju stvarne troškove koji su povezani s obnašanjem javne dužnosti ili se radi o različitim oblicima potpora i pomoći koje se isplaćuju ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Isto tako, obveznici iz članka 3. stavka 1. podstavka 40. ZSSI-a mogu primiti jednokratnu uplatu dopunskog zdravstvenog osiguranja ukoliko je ista ugovorena i u cijelosti plaćena prije stupanja na snagu ZSSI-a odnosno prije 25. prosinca 2021.g. i to do isteka navedenog ugovora.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana